ΓΡΑΠΤΗ ΕΡΩΤΗΣΗ E-0895/98 υποβολή: Daniela Raschhofer (NI) προς την Επιτροπή (26 Μαρτίου 1998)

Θέμα: Μελέτη για την κοινωνικο-οικονομική επίπτωση του Ταμείου Συνοχής

Τον Ιούνιο του 1995 ανατέθηκε στην London School of Economics, να εκπονήσει μελέτη σχετικά με τις επιπτώσεις του Ταμείου Συνοχής (6/SG.Η/1994 «Study of the socio-economic impact of Cohesion Fund projects»). Τον Ιανουάριο του 1997, ολοκληρώθηκε αυτή η μελέτη και διαβιβάστηκε στην Επιτροπή.

1. Ποιές βασικές νέες διαπιστώσεις έφερε η μελέτη;

2. Ποιά επιρροή έχουν τα αποτελέσματα στην περαιτέρω αξιολόγηση των σχεδίων του Ταμείου Συνοχής;

3. Σε ποιό βαθμό έχει το αποτέλεσμα της μελέτης επίπτωση στην τρέχουσα περίοδο προγραμματισμού;

4. Σε ποιό ύψος ανερχόταν η αμοιβή για την εκπόνηση της μελέτης;

Απάντηση της κας Wulf-Mathies εξ ονόματος της Επιτροπής (24 Απριλίου 1998)

Η εν λόγω μελέτη ανατέθηκε από την Επιτροπή στο πλαίσιο των απαιτήσεων του κανονισμού (ΕΚ) αριθ. 1164/94 της 16ης Μαίου 1994, για την ίδρυση του ταμείου συνοχής ((ΕΕ αριθ. L 130, 25.5.1994 )). Ο κανονισμός αυτός προβλέπει όχι μόνο την συστηματική αξιολόγηση των σχεδίων πριν την έγκριση χορήγησης ενίσχυσης αλλά επίσης ότι η Επιτροπή θα πρέπει να υποβάλει ετήσια έκθεση σχετικά με την οικονομική και κοινωνική επίπτωση του ταμείου.

Ο βασικός στόχος της μελέτης ήταν η ανάπτυξη νέων μεθόδων για την αξιολόγηση των κοινωνικών οικονομικών επιπτώσεων των χρηματοδοτούμενων σχεδίων. Μετά από προκήρυξη διαγωνισμού, η σύμβαση για την πραγματοποίηση της μελέτης ανατέθηκε στο London School of Economics & Political Science (LSE) τον Ιούλιο του 1995. Μία αναθεωρημένη τελική έκθεση της μελέτης - που συνίσταται από έρευνα τεκμηρίωσης, έκθεση βάσει δεδομένων και έκθεση προτύπων - υποβλήθηκε στην Επιτροπή τον Δεκέμβριο του 1996 και έγινε τυπικά αποδεκτή αρχές του 1997. Παρουσίαση της έκθεσης στους αντιπροσώπους των κρατών μελών, το Κοινοβούλιο, το Ελεγκτικό Συνέδριο, της Ευρωπαϊκής Τράπεζας Επενδύσεων και άλλους πραγματοποιήθηκε στις 12 Ιουνίου 1997.

1. Οι οικονομολόγοι του LSE ανέπτυξαν τρεις διαφορετικές προσεγγίσεις για την ποσοτική εκτίμηση της επίπτωσης των επενδύσεων υποδομών στους τομείς των μεταφορών και του περιβάλλοντος: μοντέλα αυτοεπαναγωγής φορέως, μηχανογραφημένα γενικά μοντέλα ισορροπίας και μοντέλα δυναμικών διανομής. Αυτά είναι καινοτόμα στοιχεία στο βαθμό που χρησιμοποιούν τις πλέον πρόσφατες οικονομετρικές τεχνικές και στηρίζονται σε λεπτομερή περιφερειακή διάρθρωση. Μεταξύ των αποτελεσμάτων που προέκυψαν από την μελέτη είναι τα εξής:

- με βάση τις ιστορικές τάσεις, αποδείχθηκε ότι οι δημόσιες επενδύσεις στα κράτη μέλη συνοχής δημιούργησαν σημαντική αύξηση των ιδιωτικών επενδύσεων και, ως εκ τούτου, περιφερειακή και εθνική οικονομική δραστηριότητα.

- η μελέτη επίσης παρέχει στοιχεία για μεγάλο αριθμό θέσεων απασχόλησης που δημιουργήθηκαν από υποστηριζόμενα σχέδια, συμπεριλαμβανομένων τόσο βραχυπρόθεσμων θέσεων εργασίας κατά τη διάρκεια της φάσεως κατασκευής καθώς και μακροπρόθεσμων θέσεων εργασίας, κατά τη διάρκεια της επιχειρησιακής φάσεως.

- στην περίπτωση των επενδύσεων υποδομών μεταφορών, τα μοντέλα που μπορούν να προσδιορίσουν την επίπτωσή τους επί του περιφερειακού ή του εθνικού εισοδήματος από την επίπτωσή τους επί των εξόδων μεταφοράς και της συνεπακόλουθης βελτίωσης της περιφερειακής ανταγωνιστικότητας, της βιομηχανικής μετατόπισης και της μετανάστευσης.

- η κατ'εκτίμηση επιπτώσεις επί του εισοδήματος από προσομοιώσεις σχεδίων βρέθηκαν σε πολλές περιπτώσεις να υπερβαίνουν τις εκτιμήσεις που προκύπτουν από περισσότερο παραδοσιακές προσεγγίσεις εκτιμήσεως σχεδίων, όπως είναι η ανάλυση κόστους - ωφέλειας.

- τα μοντέλα δείχνουν σημαντικές επιπτώσεις διάχυσης των αποτελεσμάτων των επενδύσεων μεταξύ περιφερειών και μεταξύ των κρατών μελών συνοχής και των υπολοίπων κρατών της Κοινότητας.

2. Τα αποτελέσματα της μελέτης βρίσκονται ακόμη στο στάδιο της αξιολόγησης και μερικά από τα μοντέλα υφίστανται περαιτέρω βελτίωση. Εντούτοις, εφαρμόζονται ήδη σε μια σειρά σχεδίων που χρηματοδοτούνται από το ταμείο συνοχής. Ο συνολικός στόχος είναι η παροχή μιας συστηματικής αξιολόγησης της επίπτωσης των χρηματοδοτούμενων σχεδίων με τη χρήση συγκρίσιμων μεθόδων σε όλα τα κράτη μέλη συνοχής. Προβλέπεται τα αποτελέσματα αυτά θα χρησιμοποιηθούν συμπληρωματικά προς άλλες προσεγγίσεις, όπως είναι η ανάλυση κόστους - ωφέλειας, η εκ των προτέρων αξιολόγηση σχεδίων που υποβάλλονται για χρηματοδότηση και, ιδίως, η εκ των υστέρων αξιολόγηση της επίπτωσής τους.

3. Τα αποτελέσματα της μελέτης είναι σχετικά στο πλαίσιο της αξιολόγησης της γενικής αποτελεσματικότητας των διαρθρωτικών πολιτικών. Παρά το γεγονός ότι αναπτύχθηκαν ειδικά για σχέδια που χρηματοδοτούνται από το ταμείο συνοχής, τα μοντέλα μπορούν επίσης να χρησιμοποιηθούν για την αξιολόγηση της επίπτωσης άλλων παρόμοιων επενδύσεων υποδομής που υποστηρίζονται από τα διαρθρωτικά ταμεία ή άλλα κοινοτικά χρηματοδοτικά μέσα.

4. Το κόστος της μελέτης ανήλθε σε 674, 404 ECU. Η τελική έκθεση της μελέτης διατίθεται ελεύθερα. Αντίγραφο απεστάλη απευθείας στον Αξιότιμο Βουλευτή και στην Γραμματεία του Κοινοβουλίου.